钦定古今图书集成/明伦汇编/闺媛典/第336卷 > 沈生妻张氏
## 钦定古今图书集成/明伦汇编/闺媛典/第336卷 > 沈生妻张氏

按《松阳县志》：“张氏，名玉娘，字若琼。父授以《孝经》《女训》，
过目成诵。家多积书，玉娘窃玩益深，所作文词，不下
汉之班姬，自号一贞居士。父母择配沈生，生从父宦
游，病羸不起。玉娘年二十四，矢志守节，临帷哀恸，恨
不同生。忽夜梦沈生驾辇相迎，即披衣起坐，谓侍儿
曰：‘吾事定矣’。未逾月，竟不食而殒。父母痛之，与生并”
葬于附郭枫林。玉娘旧翫，能言鹦鹉及侍儿翠红俱
悲鸣死，并以殉葬，名其冢曰：鹦鹉。《玉娘遗稿》曰《兰雪》。
或携至京师，学士虞伯生、欧阳元读其诗，至“山之高，
月出小。月之小，何皎皎。我有所思在远道，一日不见
兮忧心悄悄。”抚几叹曰：“可与《国风草虫》并称，岂妇人
女子之所能及耶？”